Kabit

Kabit panèka rasoghân tradisional ghâbây para lakè'na suku Mentawai è Kapoloan Mentawai. Pângghâbâyyânna kabit ampon molaè jhâman Neolitikum. Bhâhan sè èghunaaghi kaangghuy aghâbây kabit panèka kolè' kaju. Kabit coma èghunaaghi bi' orèng lakè suku Mentawai ghâbây notobhi bhâdhân bâgiyân bâbâ sè èkaè'aghi è sela'na pèpa. Pangangghuyyânna kabit sè mapaḍḍhâng aurat dhâddhi hâmbadhân ḍâlem maso'na Islam dâ' suku Mentawai bi' para dhâghâng muslim sè dâtâng è Kapoloan Mentawai molaè abâd sè kapèng 17 Masehi.

 Paghâbâyânna bân Cora' 
È jhâman Neolitikum, masyarakat è macem-macem daèra wilayah Indonèsia aghunaaghi rasoghân sè èkâghâbây ḍâri kolè' kaju. Sala sèttongnga èngghi panèka kabit sè dhâddhi rasoghân khas ghâbây para orèng lakè' suku Mentawai. Cara pâghâbâyyanna kabit aghunaaghi  cara lambâ' ḍâri jhâman Neolitikum. Kabit èkâghâbây kalabân cara ètoktok kolè' kajuna kantos dhâddhi bângon empa' pasagè lanjhâng. Lanjhângnga kabit panèka ra-kèra tello' mèter. Kabit sè èyangghuy ghâbây acara adhât, bâḍâ corak 'tumpai' sè paḍâ bân corak 'nekara' è dâlem kabudhajhâ'ân Dongson.

 Pangangghuyân 
Kabit ampon èyangghuy bi' suku Mentawai molaè jhâman neolitikum. Pangagghuyyânna kabit namong èlakonè bi' para orèng lakè' ḍâri suku Mentawai sè ghâḍhuwan kabiyasa'an ta' ngangghuy rasoghân otabâ ta' akalambhiyân. Para bâbini' suku Mentawai ta' ngangghuy kabit. Pangagghuyyânna kabit kaangghuy orèng lakè' suku Mentawai panèka mènangka notopè bhâḍân bagiyan bâbâ. Cara masangnga kabit panèka klabân èyangka'aghi è sela'na pèpa.

 Sombher